CELEX: 32008D0971
Language: el
Date: 2008-12-16 00:00:00
Title: 2008/971/ΕΚ: Απόφαση του Συμβουλίου, της 16ης Δεκεμβρίου 2008 , σχετικά με την ισοδυναμία του δασικού πολλαπλασιαστικού υλικού που παράγεται σε τρίτες χώρες

23.12.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 345/83
            
         
      ΑΠΌΦΑΣΗ ΤΟΥ ΣΥΜΒΟΥΛΊΟΥ
   
   της 16ης Δεκεμβρίου 2008
   σχετικά με την ισοδυναμία του δασικού πολλαπλασιαστικού υλικού που παράγεται σε τρίτες χώρες
   (2008/971/ΕΚ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   την οδηγία 1999/105/ΕΚ του Συμβουλίου, της 22ας Δεκεμβρίου 1999, σχετικά με την εμπορία του δασικού πολλαπλασιαστικού υλικού (1), και ιδίως το άρθρο 19 παράγραφοι 1 και 2,
   την πρόταση της Επιτροπής,
   Εκτιμώντας τα ακόλουθα:
   
               (1)
            
            
               Οι εθνικοί κανόνες για την πιστοποίηση του δασικού πολλαπλασιαστικού υλικού στον Καναδά, την Κροατία, τη Νορβηγία, τη Σερβία, την Ελβετία, την Τουρκία και τις Ηνωμένες Πολιτείες της Αμερικής προβλέπουν τη διενέργεια επίσημης επιτόπου επιθεώρησης κατά τη συλλογή και την επεξεργασία των σπόρων και κατά την παραγωγή του μητρικού υλικού.
            
         
               (2)
            
            
               Σύμφωνα με τους εν λόγω κανόνες, τα συστήματα για την έγκριση και την καταχώριση του βασικού υλικού και την επακόλουθη παραγωγή πολλαπλασιαστικού υλικού από αυτό το βασικό υλικό πρέπει να συμμορφώνονται με το πρόγραμμα του ΟΟΣΑ για την πιστοποίηση του δασικού πολλαπλασιαστικού υλικού που διακινείται στο διεθνές εμπόριο (πρόγραμμα του ΟΟΣΑ για τους δασικούς σπόρους και τα φυτά). Επιπλέον, οι εν λόγω κανόνες ορίζουν ότι οι σπόροι και το μητρικό υλικό των κατηγοριών «γνωστής πηγής» και «επιλεγμένο» πρέπει να πιστοποιούνται επισήμως και οι συσκευασίες σπόρων να επιλέγονται επισήμως σύμφωνα με το πρόγραμμα του ΟΟΣΑ για τους δασικούς σπόρους και τα φυτά.
            
         
               (3)
            
            
               Η εξέταση των εν λόγω κανόνων έδειξε ότι οι όροι έγκρισης του βασικού υλικού πληρούν τις απαιτήσεις που ορίζονται στην οδηγία 1999/105/ΕΚ. Επιπλέον, με εξαίρεση τους όρους που αφορούν την ποιότητα των σπόρων, την καθαρότητα των ειδών και την ποιότητα του μητρικού υλικού, οι κανόνες των εν λόγω τρίτων χωρών παρέχουν τις ίδιες εγγυήσεις όσον αφορά τους όρους που εφαρμόζονται στους σπόρους και στο μητρικό υλικό των κατηγοριών «γνωστής πηγής» και «επιλεγμένο», όπως ορίζονται στην οδηγία 1999/105/ΕΚ. Κατά συνέπεια, οι κανόνες για την πιστοποίηση του δασικού υλικού των κατηγοριών «γνωστής πηγής» και «επιλεγμένο» στον Καναδά, την Κροατία, τη Νορβηγία, τη Σερβία, την Ελβετία, την Τουρκία και τις Ηνωμένες Πολιτείες της Αμερικής θεωρούνται ισοδύναμοι με τους κανόνες που ορίζονται στην οδηγία 1999/105/ΕΚ, με την προϋπόθεση ότι πληρούνται οι συμπληρωματικοί όροι όσον αφορά τους σπόρους και το μητρικό υλικό.
            
         
               (4)
            
            
               Ωστόσο, οι προαναφερόμενοι κανόνες των τρίτων χωρών δεν είναι δυνατό να θεωρούνται ισοδύναμοι για τις κατηγορίες «χαρακτηρισμένο» και «δοκιμασμένο» στις οποίες δεν εφαρμόζεται το πρόγραμμα του ΟΟΣΑ για τους δασικούς σπόρους και τα φυτά. Κατά συνέπεια, είναι σκόπιμο να περιοριστεί το πεδίο εφαρμογής της παρούσας απόφασης στο πολλαπλασιαστικό υλικό των κατηγοριών «γνωστής πηγής» και «επιλεγμένο».
            
         
               (5)
            
            
               Οι ορισμοί που περιλαμβάνονται στην οδηγία 1999/105/ΕΚ θα πρέπει να χρησιμοποιηθούν κατά την έννοια της παρούσας απόφασης προκειμένου να εξασφαλιστεί συνοχή μεταξύ των δύο πράξεων.
            
         
               (6)
            
            
               Το δασικό πολλαπλασιαστικό υλικό που συμμορφώνεται με τους όρους της παρούσας απόφασης θα πρέπει να πληροί τους όρους για την υγεία των φυτών της οδηγίας 2000/29/ΕΚ του Συμβουλίου, της 8ης Μαΐου 2000, περί μέτρων κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στο εσωτερικό της Κοινότητας (2). Όπου απαιτείται, το γενετικά τροποποιημένο δασικό πολλαπλασιαστικό υλικό θα πρέπει να συμμορφούται προς τις απαιτήσεις της οδηγίας 2001/18/ΕΚ του Ευρωπαϊκού Κοινοβουλίου και του Συμβουλίου, της 12ης Μαρτίου 2001, για τη σκόπιμη ελευθέρωση γενετικώς τροποποιημένων οργανισμών (3).
            
         
               (7)
            
            
               Είναι σκόπιμο οι πρόσθετοι όροι για τους σπόρους και το μητρικό υλικό όσον αφορά την ποιότητα και την καθαρότητα των ειδών, όπως ορίζονται στην παρούσα απόφαση, να αντικατοπτρίζουν τους αντίστοιχους όρους που προβλέπονται στην οδηγία 1999/105/ΕΚ.
            
         
               (8)
            
            
               Για να εξασφαλιστεί το ίδιο επίπεδο ανιχνευσιμότητας με εκείνο που προβλέπεται στην οδηγία 1999/105/ΕΚ, είναι σκόπιμο να προστεθούν στην παρούσα απόφαση κανόνες σχετικά με την έκδοση ενός βασικού πιστοποιητικού για τους σπόρους και το μητρικό υλικό κατά την είσοδο στην Κοινότητα. Το εν λόγω βασικό πιστοποιητικό πρέπει να βασίζεται στο επίσημο πιστοποιητικό προέλευσης του ΟΟΣΑ και να αναφέρει ότι το υλικό εισάγεται βάσει του καθεστώτος ισοδυναμίας,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Πεδίο εφαρμογής
   Η παρούσα απόφαση καθορίζει τους όρους βάσει των οποίων εισάγεται στην Κοινότητα δασικό πολλαπλασιαστικό υλικό των κατηγοριών «γνωστής πηγής» και «επιλεγμένο», το οποίο παράγεται σε τρίτη χώρα που περιλαμβάνεται στο παράρτημα Ι της παρούσας απόφασης.
   Η παρούσα απόφαση ισχύει εφόσον πληρούνται οι όροι που καθορίζονται στο παράρτημα ΙΙ και στις οδηγίες 2000/29/ΕΚ και 2001/18/ΕΚ.
   Άρθρο 2
   Ορισμοί
   Οι ορισμοί του άρθρου 2 της οδηγίας 1999/105/ΕΚ εφαρμόζονται στην παρούσα απόφαση.
   Άρθρο 3
   Ισοδυναμία
   1.   Τα συστήματα για έγκριση και καταχώριση βασικού υλικού και για επακόλουθη παραγωγή πολλαπλασιαστικού υλικού από το εν λόγω βασικό υλικό υπό τον έλεγχο των αρχών των τρίτων χωρών που ορίζονται στο παράρτημα Ι της παρούσας απόφασης ή υπό την επίσημη εποπτεία των εν λόγω αρχών, θεωρούνται ισοδύναμα με αυτά που εφαρμόζουν τα κράτη μέλη σύμφωνα με την οδηγία 1999/105/ΕΚ.
   2.   Οι σπόροι και το μητρικό υλικό των κατηγοριών «γνωστής πηγής» και «επιλεγμένο» των ειδών που αναφέρονται στο παράρτημα Ι της οδηγίας 1999/105/ΕΚ, τα οποία παράγονται στις τρίτες χώρες που περιλαμβάνονται στο παράρτημα Ι της παρούσας απόφασης και πιστοποιούνται επισήμως από τις αρχές των τρίτων χωρών που αναφέρονται στο εν λόγω παράρτημα θεωρούνται ισοδύναμα με τους σπόρους και το μητρικό υλικό που συμμορφώνονται με την οδηγία 1999/105/ΕΚ, εφόσον πληρούν τους όρους που προβλέπονται στο παράρτημα ΙΙ της παρούσας απόφασης.
   Άρθρο 4
   Βασικό πιστοποιητικό
   Όταν εισέρχονται στην Κοινότητα σπόροι και μητρικό υλικό, ο προμηθευτής που εισάγει το εν λόγω υλικό ενημερώνει εκ των προτέρων τον επίσημο φορέα του οικείου κράτους μέλους για την εισαγωγή. Ο επίσημος φορέας εκδίδει βασικό πιστοποιητικό το οποίο βασίζεται στο επίσημο πιστοποιητικό προέλευσης του ΟΟΣΑ πριν από τη διάθεση του υλικού στην αγορά.
   Το βασικό πιστοποιητικό αναφέρει ότι το υλικό έχει εισαχθεί βάσει καθεστώτος ισοδυναμίας.
   Άρθρο 5
   Έναρξη ισχύος της εφαρμογής
   Η παρούσα απόφαση τίθεται σε ισχύ την τρίτη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   Εφαρμόζεται από 1ης Ιανουαρίου 2009.
   Άρθρο 6
   Αποδέκτες
   Η παρούσα απόφαση απευθύνεται στα κράτη μέλη.
   
      Βρυξέλλες, 16 Δεκεμβρίου 2008.
      
         
            Για το Συμβούλιο
         
         
            H Πρόεδρος
         
         R. BACHELOT-NARQUIN
         
      
   
   
      (1)  ΕΕ L 11 της 15.1.2000, σ. 17.
   
      (2)  ΕΕ L 169 της 10.7.2000, σ. 1.
   
      (3)  ΕΕ L 106 της 17.4.2001, σ. 1.
   
      ΠΑΡΑΡΤΗΜΑ I
      Χώρες και αρχές
      
                  Χώρα (1)
                  
               
               
                  Αρχή αρμόδια για την έγκριση και τον έλεγχο της παραγωγής
               
            
                  CA
               
               
                  
                              National Forest Genetic Resource Centre Centre national des ressources génétiques forestières
                           
                        
                              Natural Resources Canada/Ressources naturelles Canada
                           
                        
                              Canadian Forest Service – Atlantic/Service canadien des forêts – Atlantique
                           
                        
                              PO Box 4000, Fredericton/Frédéricton
                           
                        
                              New Brunswick/Nouveau-Brunswick E3B 5P7
                           
                        
            
                  CH
               
               
                  Federal Office for Environment (FOEN)
                  Department οf the Environment, Transport, Energy and Communications (UVEK)
                  Forest Division
                  Federal Plant Protection Service
                  Birmensdorf
               
            
                  ΗV
               
               
                  
                              Forest Research Institute
                           
                        
                              Cvjetno naselje 41
                           
                        
                              10450 Jastrebarsko
                           
                        
            
                  NO
               
               
                  
                              Norwegian Forest Genetic Resource Centre
                           
                        
                              Norwegian Forest and Research Institute
                           
                        
                              PO Box 115
                           
                        
                              N-1431 Ås
                           
                        
            
                  SR
               
               
                  
                              Directorate for forest
                           
                        
                              Ministry of agriculture, forestry and water management
                           
                        
                              Omladinskih brigada 1
                           
                        
                              11 000 Belgrade
                           
                        
            
                  TR
               
               
                  Ministry of Environnement and Forestry (Çevre ve Orman Bakanlığı) – General directorate for afforestation and erosion control (Ağaçlandirma ve erozyon kontrolu genel müdürlüğü)
                  Gazi – Ankara
               
            
                  US
               
               
                  National Tree Seed Laboratory
                  USDA Forest Service
                  Purdue University
                  West Lafayette, Indiana
               
            
         (1)  CA – Καναδάς, CH – Ελβετία, HV – Κροατία, NO – Νορβηγία, SR – Σερβία, TR – Τουρκία, US – Ηνωμένες Πολιτείες της Αμερικής.
   
   
      ΠΑΡΑΡΤΗΜΑ II
      Α.   Όροι σχετικά με σπόρους προς σπορά που παράγονται σε τρίτες χώρες
      
                  1.
               
               
                  Οι σπόροι πιστοποιούνται επισήμως ως προερχόμενοι από εγκεκριμένο βασικό υλικό και οι συσκευασίες σφραγίζονται σύμφωνα με τους εθνικούς κανόνες για την εφαρμογή του προγράμματος του ΟΟΣΑ για τους σπόρους και τα φυτά δασοκομίας. Επίσημο σήμα του ΟΟΣΑ τοποθετείται σε κάθε παρτίδα σπόρων και συνοδεύεται είτε από αντίγραφο του επίσημου πιστοποιητικού προέλευσης του ΟΟΣΑ, είτε από έγγραφο από τον προμηθευτή που παρέχει όλες τις πληροφορίες που περιέχονται στο επίσημο πιστοποιητικό προέλευσης του ΟΟΣΑ, καθώς και το όνομα του προμηθευτή.
               
            
                  2.
               
               
                  Στην περίπτωση σπόρων, το σήμα του ΟΟΣΑ ή το έγγραφο του προμηθευτή θα περιέχουν επίσης τα ακόλουθα συμπληρωματικά στοιχεία που αξιολογούνται, στο μέτρο του δυνατού, με διεθνώς αποδεκτές τεχνικές:
                  
                              α)
                           
                           
                              καθαρότητα: το ποσοστό ανά βάρος καθαρού σπόρου, άλλου σπόρου και αδρανών υλικών του προϊόντος που διατίθεται στην αγορά ως παρτίδα σπόρου·
                           
                        
                              β)
                           
                           
                              το ποσοστό βλαστικής ικανότητας του καθαρού σπόρου, ή, όταν η αξιολόγησή του είναι αδύνατη ή ανέφικτη, το ποσοστό βιωσιμότητας που υπολογίζεται βάσει ειδικής μεθόδου·
                           
                        
                              γ)
                           
                           
                              το βάρος 1 000 καθαρών σπόρων·
                           
                        
                              δ)
                           
                           
                              αριθμός σπόρων που βλασταίνουν ανά χιλιόγραμμο του προϊόντος που διατίθεται στην αγορά ως σπόρος ή, όταν η αξιολόγηση του αριθμού αυτού είναι αδύνατη ή ανέφικτη, ο αριθμός βιώσιμων σπόρων ανά χιλιόγραμμο.
                           
                        
            
                  3.
               
               
                  Κατά παρέκκλιση από την παράγραφο 2, τα συμπληρωματικά στοιχεία που αφορούν τη διαδικασία δοκιμής των σπόρων με τη χρήση διεθνώς αποδεκτών τεχνικών μπορεί να παρέχονται από τον προμηθευτή που εισάγει τους σπόρους πριν από την πρώτη διάθεση στην αγορά της Κοινότητας.
               
            
                  4.
               
               
                  Για να εξασφαλίζεται η ταχεία διαθεσιμότητα των σπόρων της τρέχουσας εσοδείας, είναι δυνατόν να επιτρέπεται η εμπορία των σπόρων από τον προμηθευτή εισαγωγέα μέχρι τον πρώτο αγοραστή, χωρίς να χρειάζεται να πληρούνται όλες οι προϋποθέσεις της παραγράφου 2 στοιχεία β) και δ). Ο προμηθευτής που εισάγει το υλικό πρέπει να δηλώσει το συντομότερο δυνατόν ότι τηρεί τις προϋποθέσεις της παραγράφου 2 στοιχεία β) και δ).
               
            
                  5.
               
               
                  Οι προϋποθέσεις της παραγράφου 2 στοιχεία β) και δ) δεν εφαρμόζονται στην περίπτωση μικρών ποσοτήτων σπόρων, όπως ορίζεται στον κανονισμό (ΕΚ) αριθ. 2301/2002 της Επιτροπής, της 20ής Δεκεμβρίου 2002, σχετικά με τις λεπτομέρειες εφαρμογής της οδηγίας 1999/105/ΕΚ του Συμβουλίου όσον αφορά τον καθορισμό των μικρών ποσοτήτων σπόρων (1).
               
            
                  6.
               
               
                  Οι παρτίδες σπόρων έχουν ελάχιστη καθαρότητα είδους 99 %. Ωστόσο, στην περίπτωση συγγενών ειδών, εξαιρουμένων των τεχνητών υβριδίων, πρέπει να δηλώνεται στο σήμα ή στο έγγραφο των προμηθευτών η καθαρότητα είδους της παρτίδας καρπών ή σπόρων, σε περίπτωση που δεν φθάνει το 99 %.
               
            
                  7.
               
               
                  Κατά παρέκκλιση από την παράγραφο 1, οι σπόροι σε κατάλληλες ποσότητες μπορεί να προέρχονται από μη εγκεκριμένο βασικό υλικό:
                  
                              α)
                           
                           
                              για δοκιμές, επιστημονικούς σκοπούς ή διατήρηση γενετικού υλικού·
                           
                        
                              β)
                           
                           
                              σε περιπτώσεις που αποδεικνύεται πέρα από κάθε αμφιβολία ότι οι μονάδες σπόρων δεν προορίζονται για δασοκομικούς σκοπούς.
                           
                        
            Β.   Όροι σχετικά με το μητρικό υλικό που παράγεται σε τρίτες χώρες
      
                  1.
               
               
                  Η παραγωγή μητρικού υλικού πραγματοποιείται σε φυτώριο καταχωρισμένο στις αρχές των τρίτων χωρών που αναφέρονται στο παράρτημα Ι της παρούσας απόφασης ή βάσει της επίσημης εποπτείας των εν λόγω αρχών ή υπό την επίσημη εποπτεία των εν λόγω αρχών, στην τρίτη χώρα. Ένα σήμα του ΟΟΣΑ τοποθετείται σε κάθε παρτίδα και συνοδεύεται είτε από αντίγραφο του επίσημου πιστοποιητικού προέλευσης του ΟΟΣΑ είτε από έγγραφο από τον προμηθευτή που παρέχει όλες τις πληροφορίες που περιέχονται στο επίσημο πιστοποιητικό προέλευσης του ΟΟΣΑ καθώς και το όνομα του προμηθευτή.
               
            
                  2.
               
               
                  Το μητρικό υλικό συμμορφώνεται με τις απαιτήσεις που ορίζονται στο παράρτημα VII μέρος Δ της οδηγίας 1999/105/ΕΚ.
               
            
                  3.
               
               
                  Το μητρικό υλικό που θα διατεθεί στον τελικό χρήστη σε περιοχές με μεσογειακό κλίμα συμμορφώνεται με τις απαιτήσεις που ορίζονται στο παράρτημα VII μέρος Ε της οδηγίας 1999/105/ΕΚ.
               
            
         (1)  ΕΕ L 348 της 21.12.2002, σ. 75.